送陳元輿侍御赴廬江
作者：范祖禹
朝代：宋

paragraphs: 憶昔仁皇憑玉几，延和春晝神龍起。
赭袍黄傘放諸生，却下紅簾半天裏。
君爲第二驚衆人，愧我非才居後塵。
題名桂籍皆年少，有似鶴鴻毛羽新。
爾来四朝三十載，相逢何怪容顔改。
昭陵拱木鬱參天，麟閣名臣幾人在。
侍從同登白玉除，毎思夙昔夢華胥。
君今出作八州牧，千里旌旗引舳艫。
淮陽卧治豈當久，宣室夜召終非踈。
下車先表崔節婦，助我汗簡成新書。